KIRJALLINEN KYSYMYS E-0063/03

esittäjä(t): Jules Maaten (ELDR) komissiolle

(22. tammikuuta 2003)

Aihe: Elintarvikelainsäädännön täytäntöönpanoviranomaisten foorumi (FLEP)

1. Missä määrin niin sanottu elintarvikelainsäädännön täytäntöönpanoviranomaisten foorumi (Food Law Enforcement Practitioners, FLEP) vaikuttaa komission elintarviketurvallisuutta koskevaan politiikkaan?

Alankomaiden elintarviketurvallisuudesta vastuussa olevan elimen (Nederlandse Keuringsdienst van Waren, KvW) 19. syyskuuta 2001 pidetyn kokouksen pöytäkirjoissa FLEP:stä todettiin seuraavaa:

FLEP:n alkuperäinen tehtävä oli luoda katsaus eri valtioiden elintarviketurvallisuuden valvonnasta vastuussa olevien elinten rakenteeseen (). Sen jälkeen tehtävänä oli tietojen välittäminen eri valtioiden välillä ja neuvojen antaminen komissiolle (). Wolfin mukaan komissio otti huomioon monet FLEP:n suositukset, ja FLEP pystyi vaikuttamaan merkittävästi koordinoituihin ohjelmiin.

2. Onko komissio tietoinen, että Euroopan parlamentin ja kansallisten hotelli- ja ravintola-alan yhdistysten on mahdotonta saada tietoa tässä epävirallisessa elimessä käydyistä keskusteluista?

3. Pitääkö komissio asianmukaisena, että epävirallisella neuvoa-antavalla elimellä on näin paljon vaikutusvaltaa komission päätöksentekoon, vaikka kansalaisten, poliitikkojen ja etujärjestöjen on mahdotonta saada tietoa käydyistä neuvotteluista?

4. Aikooko komissio ryhtyä toimiin, jotta nämä tiedot olisivat helpommin saatavilla?

David Byrnen komission puolesta antama vastaus

(24. helmikuuta 2003)

1. Komissio on ollut vain satunnaisesti yhteydessä elintarvikelainsäädännön täytäntöönpanoviranomaisten foorumiin (FLEPiin). Komissio suhtautuu FLEPiin samalla lailla kuin muihin elintarviketurvallisuuden alan järjestöihin tai eturyhmiin.

Vuoden 2001 elintarvikkeiden tarkastusta koskevan yhteensovitetun ohjelman valmistelua varten komissio sai FLEPiltä useita ehdotuksia, joista muutamat otettiin huomioon elintarvikeketjua ja eläinten terveyttä käsittelevässä pysyvässä komiteassa jäsenvaltioiden kanssa käytyjen keskusteluiden jälkeen. FLEP ei esittänyt ehdotuksia vuoden 2003 eikä vuoden 2002 elintarvikkeiden tarkastusta koskevaa yhteensovitettua ohjelmaa varten. Tarkastustoimien tärkeimmät alat valittiin komission ja jäsenvaltioiden ehdottamasta ensisijaisten tavoitteiden luettelosta.

2. Kuten edellä on mainittu, komissio oli ainoastaan satunnaisesti yhteydessä FLEPiin, mistä syystä se ei ole tietoinen tämän järjestön toiminnasta eikä sen käsittelemistä asioista.

3. Komissio pitää erittäin tärkeänä julkista kuulemista ja tiedottamista kaikista yhteisön toimista ja erityisesti niistä, joita toteutetaan elintarviketurvallisuuden alalla. Elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28. tammikuuta 2002 annetun Euroopan parlamentin ja neuvoston asetuksen (EY) N:o 178/2002(1) 9 artiklan mukaan elintarvikelainsäädäntöä laadittaessa, arvioitaessa ja tarkistettaessa on toteutettava avoin julkinen kuuleminen joko suoraan tai edustuselinten kautta. Tästä syystä komissio kuulee laajasti kaikkia asianomaisia sidosryhmiä ehdotusten laatimisen aikaisessa vaiheessa ja asettaa verkkosivustolleen tietoa kaikista yhteisön elintarviketurvallisuuden alan toimista, mukaan luettuina yhteenvetoraportit kaikista elintarvikeketjua ja eläinten terveyttä käsittelevän pysyvän komitean kokouksista.

4. Komissio aikoo ryhtyä kaikkiin tarvittaviin toimiin kehittääkseen edelleen tiedottamis- ja kuulemistoimiaan, jotta suurempi osa kansalaisista, kuluttajista ja sidosryhmistä voisi osallistua toimiin, joita yhteisö toteuttaa elintarviketurvallisuuden alalla sekä muun muassa eläinten terveyden ja hyvinvoinnin ja kasvinsuojelun alalla. Komissio valmistelee parhaillaan konkreettista ehdotusta virallisen kuulemismenettelyn käyttöön ottamiseksi Euroopan tasolla sekä elintarvikeketjua ja eläinten terveyttä käsittelevän neuvoa-antavan komitean perustamiseksi.

(1) EYVL L 31, 1.2.2002.